<b>ΤΗΝ ΕΜΠΕΙΡΙΑ ΑΛΛΩΝ ΧΩΡΩΝ ΣΤΗΝ ΑΝΤΙΜΕΤΩΠΙΣΗ ΤΗΣ ΚΡΙΣΗΣ ΚΑΤΑΘΕΤΟΥΝ ΟΙ RUTH RICHARDSON, ΠΡΩΗΝ ΥΠΟΥΡΓΟΣ ΟΙΚΟΝΟΜΙΚΩΝ ΤΗΣ Ν. ΖΗΛΑΝΔΙΑΣ, ΚΑΙ GARY REID, ΕΙΔΙΚΟΣ ΤΗΣ ΠΑΓΚΟΣΜΙΑΣ ΤΡΑΠΕΖΑΣ</b>

&nbsp;

<b>ΣΥΝΕΝΤΕΥΞΗ στον Κ. ΚΑΛΛΩΝΙΑΤΗ</b>

&nbsp;

Καινοτόμες ιδέες, στροφή στην ποιότητα, νέες αγορές και μικρότερο κράτος με απλούστερο φορολογικό σύστημα είναι το κλειδί για την έξοδο της Ελλάδας από την κρίση, σύμφωνα με την πρώην υπουργό Οικονομικών της Ν. Ζηλανδίας Ruth Richardson (RR) και τον ειδικό της Παγκόσμιας Τράπεζας σε θέματα του δημόσιου τομέα Gary Reid (GR).

&nbsp;

&nbsp;

Προβληθείτε και διαφημιστείτε σε μεγάλες ομάδες που επισκέπτονται αρχαιολογικούς χώρους και υπερβαίνουν τα σύνορα της Ελλάδας, συνιστούν Ruth Richardson και Gary ReidΣτη συνέντευξη αυτή που παραχώρησαν στην «Κ.Ε.» επιχειρούν να μεταφέρουν την εμπειρία άλλων χωρών στην αντιμετώπιση παρεμφερών στρεβλώσεων και προβλημάτων με αυτά της Ελλάδας. Χωρίς να κρύβουν τη φιλελεύθερη οπτική τους, αποστασιοποιούνται ωστόσο από κάποιες κυρίαρχες στην Ελλάδα πολιτικές, όπως της σταθερής μείωσης των μισθών, της ενδεικτικής μόνον καταπολέμησης της διαφθοράς, της προτεραιότητας στην καταπολέμηση της φοροδιαφυγής των μικρομεσαίων κυρίως στρωμάτων, αλλά και της διατήρησης της μονιμότητας στο δημόσιο τομέα.

&nbsp;

Πώς βλέπετε την κατάσταση και τις προοπτικές εξόδου της ελληνικής οικονομίας από την κρίση, δεδομένης της ευρωπαϊκής ύφεσης και της συνακόλουθης δυσκολίας εξαγωγικής επέκτασης και προσέλκυσης επενδύσεων;

&nbsp;

RR: Διαφωνώ με την απαισιόδοξη αυτή οπτική. Οι Ελληνες έχουν δύο επιλογές: είτε να αναμορφώσουν το παραγωγικό μοντέλο που ήδη διέθεταν είτε να λάβουν το μήνυμα που λέει πως εδώ έχουμε ένα παγκόσμιο περιβάλλον, έχουμε ευκαιρίες σε όλο τον κόσμο, όπως έχουμε και πιέσεις και ανταγωνιστές παγκοσμίως. Και στην Ελλάδα, παρά τις πιέσεις που δεχόσαστε, διαθέτετε πολύ σημαντικές ευκαιρίες εάν επιθυμείτε να εκσυγχρονίσετε το δημόσιο και τον ιδιωτικό τομέα σας ώστε να συναλλάσσεται με το αναπτυσσόμενο τμήμα του πλανήτη. Η περιφέρεια από την οποία έρχομαι, η Ασία-Ειρηνικός, είναι μία ισχυρά αναπτυσσόμενη περιοχή που δεν αντιμετωπίζει καμία κρίση και όπου υπάρχει μια πολύ δυναμική ανάπτυξη της καινοτομίας. Συνεπώς αν η Ελλάδα αρχίσει να μεμψιμοιρεί επειδή στη γειτονιά της υπάρχει κρίση, θα είναι σαν να συνεχίζει με την ίδια αποτυχημένη συνταγή αντί να αναζητεί εμπορικές διεξόδους στη Λ. Αμερική και τη ΝΑ Ασία ή όπου αλλού εμφανίζονται ευκαιρίες προσέλκυσης τουριστών και ανάπτυξης της νέας οικονομίας, όπου θα ηγηθούν οι εξαγωγές. Για παράδειγμα, στην Κίνα υπάρχει μεγάλη αύξηση της ζήτησης για γαλακτοκομικά προϊόντα που θα μπορούσατε να εκμεταλλευτείτε, όπως ήδη το επιχειρείτε, εξ όσων μαθαίνω, με το λάδι και το κρασί.

&nbsp;

Ναι, έχουν γίνει π.χ. προσπάθειες προσέλκυσης Κινέζων τουριστών, όμως αυτοί ταξιδεύουν σε μεγάλες ομάδες και θέλουν να επισκέπτονται αρχαιολογικούς χώρους που υπερβαίνουν τα σύνορα της Ελλάδας (βλ. Μ. Ασία, Βαλκάνια, Μ. Ανατολή), οπότε η οργάνωση της εξυπηρέτησής τους προϋποθέτει τη συμμετοχή γειτονικών χωρών, πράγμα που δεν είναι εύκολο να οργανωθεί.

&nbsp;

RR: Γιατί δεν είναι εύκολο; Απλά είναι ένας διαφορετικός τρόπος να κάνεις τις δουλειές σου. Εχετε το ίδιο πανέμορφο φυσικό περιβάλλον και μοιράζεστε παρόμοιες αρχαιολογικές τοποθεσίες. Δεν έχετε παρά να το προβάλετε και να τις διαφημίσετε οργανώνοντας από κοινού την επίσκεψη σε αυτές.

&nbsp;

GR: Στην προκειμένη περίπτωση της συνεργασίας με ταξιδιωτικά πρακτορεία γειτονικών χωρών, τα οφέλη πρέπει να ξεπερνούν τα κόστη, καθώς η επικοινωνία και η συνεργασία μπορούν να γίνονται σε μεγάλο βαθμό ηλεκτρονικά και έτσι μπορείτε κάλλιστα να συνεργαστείτε. Το πρόβλημα με την ιδιωτική πρωτοβουλία στην Ελλάδα είναι πως τόσα χρόνια που λάμβανε τις κοινοτικές επιδοτήσεις και κεφάλαια μέσω του ελληνικού κράτους έφθασε να είναι εξαρτημένη από αυτό και να μην παίρνει τις απαραίτητες πρωτοβουλίες. Αυτό είναι το αποτυχημένο μοντέλο που πρέπει να αντικαταστήσετε. Το μοντέλο του κρατισμού.

&nbsp;

RR: Δημιουργείται έτσι ένα τρίγωνο στο οποίο το κράτος ξεμένει από χρήματα, ο ιδιωτικός τομέας εξακολουθεί να τα περιμένει όλα από το κράτος και οι πολίτες γίνονται συνένοχοι σε αυτό το παιχνίδι.

&nbsp;

Οι πολίτες δεν κατανοούν γιατί συμβαίνουν όλα όσα τους συμβαίνουν και δεν βλέπουν φως στην άκρη του τούνελ, με συνέπεια, εκτός από την οικονομική, να υπάρχει και κοινωνική και πολιτική κρίση.

&nbsp;

RR: Ναι, αλλά στη νέα ψηφιακή εποχή που ζούμε οι πολίτες μπορούν να προχωρήσουν σε πρωτόγνωρες πρωτοβουλίες καθώς έχουν τη δυνατότητα ανεξάρτητης πληροφόρησης, άμεσης επικοινωνίας μεταξύ τους και μοναδικά περιθώρια ανάπτυξης επιχειρηματικής δραστηριότητας online.

&nbsp;

Το γεγονός όμως ότι το 27% του εργατικού δυναμικού είναι άνεργοι υποδηλώνει πως ακόμη και οι νέες τεχνολογίες δεν αποτελούν πανάκεια, την ίδια ώρα που η συνεχής μείωση των μισθών δεν έχει δημιουργήσει απασχόληση.

&nbsp;

RR: Το υψηλό ποσοστό ανεργίας είναι αποτέλεσμα της χαμηλής ανταγωνιστικότητας. Για τη βελτίωση της οποίας το κλειδί δεν είναι οι μισθοί. Εάν θέλετε να πουλήσετε τα προϊόντα και τις υπηρεσίες σας στην Κίνα ή σε άλλα αναπτυσσόμενα μέρη του κόσμου, το ζήτημα είναι η ποιότητα των προϊόντων σας και η ποιότητα της πρόσβασής σας στις αγορές. Το πρόβλημα δεν είναι για σας η τρόικα.

&nbsp;

Μα η τρόικα ουσιαστικά κυβερνά την Ελλάδα.

&nbsp;

RR: Οχι. Η Ελλάδα ευθύνεται η ίδια για την κακή της διακυβέρνηση. Η Ε.Ε. και το ΔΝΤ έχουν βεβαίως λόγο στα οικονομικά σας από τη στιγμή που σας προσφέρουν δάνεια για να σωθείτε από τη χρεοκοπία και θέλουν να διασφαλίσουν πως τα χρήματα αυτά θα πιάσουν τόπο, όπως ακριβώς κάνει μία τράπεζα με μία προβληματική επιχείρηση. Ομως σε σας εναπόκειται να αλλάξετε τη δομή του κράτους και τον τρόπο που η οικονομία σας συναλλάσσεται και δημιουργεί ευκαιρίες και πλούτο. Το καλό για σας είναι ότι και άλλες χώρες αντιμετώπισαν παρόμοια κατάσταση και κατόρθωσαν να εξυγιανθούν και να ανακάμψουν δυναμικά αυξάνοντας την απασχόληση και τα εισοδήματά τους. Γι' αυτό αν συνεχίσετε να μειώνετε τους μισθούς χωρίς να αλλάξετε τρόπο σκέψης και λειτουργίας, τότε δεν θα διαφύγετε από την κρίση. Το ίδιο ισχύει και για μεγάλες επιχειρήσεις νέας τεχνολογίας, όπως π.χ. η BlackBerry, που έφθασαν σε ένα σημείο αλλά έπαψαν να καινοτομούν και τώρα κινδυνεύουν γι' αυτόν το λόγο να αφανισθούν.

&nbsp;

Ναι, αλλά για να υπάρξουν καινοτομικές λύσεις πρέπει να προηγηθούν κάποιες επενδύσεις.

&nbsp;

RR: Οχι απαραίτητα. Ιδέες χρειάζονται. Ιδέες για το πώς η Ελλάδα μπορεί να γίνει ανταγωνιστική, για το πώς οι Ελληνες σχεδιάζουν να αναπτύξουν επιχειρηματική δραστηριότητα και πώς να προσελκύσουν ξένες επιχειρήσεις. Το πρόβλημα είναι η έλλειψη ιδεών, όχι επενδυτικών κεφαλαίων. Τα κεφάλαια κατανέμονται με στρεβλό τρόπο. Γιατί αν υπάρχουν μερικά μεγάλα συμφέροντα που εμποδίζουν τον ανταγωνισμό να αναπτυχθεί, τότε τα κεφάλαια μένουν εκτός της οικονομίας σας και όλο το σύστημα κινδυνεύει τότε με κατάρρευση.

&nbsp;

Και τι νομίζετε πως εμποδίζει την προσέλκυση επενδυτικών κεφαλαίων στην οικονομία;

&nbsp;

RR: Οι πολιτικές που ακολουθείτε. Η Ν. Ζηλανδία είναι στις πρώτες χώρες στον κόσμο για άσκηση επιχειρηματικής δραστηριότητας, αν και κάποτε δεν ήταν έτσι. Η Ελλάδα είναι κάπου στην 40ή θέση, νομίζω. Και το βασικό της πρόβλημα είναι η τεράστια κρατική της γραφειοκρατία, που πνίγει την ατομική δημιουργικότητα.

&nbsp;

Με τη λογική αυτή, συρρίκνωσης του δημόσιου τομέα, τέθηκε από την τρόικα και ο στόχος να απολυθούν 150.000 δημόσιοι υπάλληλοι μέσα σε τρία χρόνια. Ομως, ενώ εσείς πιστεύετε πως τέτοιες μεταρρυθμίσεις πρέπει να γίνουν σύντομα εντός διετίας, ο κ. Ριντ ισχυρίζεται πως χρειάζονται χρόνο τέτοιες αλλαγές αν είναι να αποδώσουν.

&nbsp;

RR: Αν ο στόχος αυτός συνδυάζεται με συγχωνεύσεις, αναδιαρθρώσεις και πωλήσεις κρατικών οργανισμών και επιχειρήσεων, τότε ο στόχος μπορεί να είναι εφικτός, κυρίως μέσω των αποκρατικοποιήσεων.

&nbsp;

GR: Αποψή μου είναι πως δεν μπορείς να προχωρήσεις σε μια γρήγορη μείωση του προσωπικού στο δημόσιο τομέα χωρίς σοβαρές παρενέργειες στη λειτουργία του, ούτε να εκχωρήσεις τη λειτουργία και εξυγίανση αυτή στον ιδιωτικό τομέα εάν προηγουμένως δεν απελευθερώσεις την αγορά εργασίας. Για να πετύχουν οι ιδιωτικοποιήσεις και να μπορεί να εξορθολογίσει την πρώην δημόσια επιχείρηση ο νέος ιδιώτης επενδυτής, πρέπει να μπορεί να απολύσει και να προσλάβει με μεγάλο βαθμό ελευθερίας. Συνεπώς, πρέπει να προηγηθεί η απελευθέρωση της αγοράς εργασίας και εν συνεχεία να μειωθούν οι γραφειοκρατικές διαδικασίες ή άλλα διαρθρωτικά εμπόδια που κοστίζουν στην επιχειρηματική δραστηριότητα και εμποδίζουν τις ιδιωτικοποιήσεις και την προσέλκυση νέων κεφαλαίων. Αυτά από βραχυχρόνια σκοπιά. Μακροχρονίως πρέπει να λαμβάνονται υπόψη και θέματα που συνδέονται με τη λειτουργία της δημοκρατίας, όπως δείχνει η εμπειρία της Χιλής τη δεκαετία του '70 και του '80.

&nbsp;

Συνεπώς δεν αποτελεί πρόβλημα για σας το ότι μιλάμε για απολύσεις 150.000 εργαζομένων, ενώ η ανεργία βρίσκεται ήδη στο 27%;

&nbsp;

RR: Είναι λάθος να ξεκινάτε από την ανεργία. Το πρόβλημα είναι πρώτα απ' όλα να ξεκαθαρίσετε τι είδους κράτος θέλετε, ποιες είναι οι βασικές λειτουργίες που πρέπει αυτό να επιτελεί. Γιατί το θέμα δεν είναι να γίνει πιο αποτελεσματικό το κράτος σε πράγματα που δεν θα έπρεπε να κάνει, αλλά να επιτελέσει το ρόλο του στην επιβολή των νόμων και τη διαφύλαξη της τάξης, της εθνικής άμυνας κ.λπ. Ενα δεύτερο θέμα είναι με ποιους ανθρώπους χρειάζεται το κράτος να στελεχώσει τις υπηρεσίες του και τι ειδικότητες πρέπει να έχουν αυτοί. Γιατί όπως μία επιχείρηση χρειάζεται συγκεκριμένες προδιαγραφές ικανοτήτων και εξειδίκευσης για κάθε θέση εργασίας, έτσι και το κράτος δεν μπορεί να προσλαμβάνει απλούς ψηφοφόρους κομμάτων, συγγενείς «ημετέρων» πολιτικών ή ανειδίκευτους για κοινωνικούς λόγους. Πρέπει καθένας που προσλαμβάνεται να είναι για συγκεκριμένο έργο που να μπορεί επαρκώς να επιτελέσει και να ελέγχεται γι' αυτό.

&nbsp;

<a href="http://www.enet.gr/?i=arthra-sthles.el.interviews&amp;id=342477">http://www.enet.gr/?i=arthra-sthles.el.interviews&amp;id=342477</a>