<div>Ταχύρυθμα μαθήματα <strong>μεταρρυθμίσεων</strong> από τη <strong>Νέα Ζηλανδία</strong> και μάλιστα... κατ' οίκον πήραν οι <strong>υπουργοί Οικονομικών και Ανάπτυξης.</strong></div>
Η <strong>τέως <a href="http://newpost.gr/tag/%CF%85%CF%80%CE%BF%CF%85%CF%81%CE%B3%CF%8C%CF%82%20%CE%9F%CE%B9%CE%BA%CE%BF%CE%BD%CE%BF%CE%BC%CE%B9%CE%BA%CF%8E%CE%BD/" target="_blank">υπουργός Οικονομικών</a> της «χώρας του Λευκού Σύννεφου» Ruth Richardson, </strong>που κατά τη διάρκεια της θητείας της 1990 -1993, προώθησε μεταξύ άλλων και ένα ευρύ πακέτο αποκρατικοποιήσεων, είχε σίγουρα πολλά να συζητήσει με τον Γιάννη Στουρνάρα και τον Κωστή Χατζηδάκη. Ας μην ξεχνάμε ότι το 2013 είναι το έτος, με βάση το τελευταίο μνημόνιο, που το ΤΑΙΠΕΔ πρέπει να φέρει έσοδα από τις αποκρατικοποιήσεις 2,5 δισ. ευρώ, δηλαδή τα περισσότερα από κάθε άλλη χρονιά μέσα στην περίοδο 2013-2016.

Η <strong>Ruth Richardson</strong>, αν και Παχέκας (λευκή απόγονος των πάλαι ποτέ αποικιοκρατών της Νέας Ζηλανδίας) έχει το ταπεραμέντο και τη φιλοσοφία των ιθαγενών Μαορί. Με αυτή την αντίληψη τουλάχιστον υποστηρίζει ότι προώθησε τις μεταρρυθμίσεις στη χώρα της, αυτή συνέστησε και στον Γιάννη Στουρνάρα: «Η γη είναι μια μάνα που ποτέ δεν πεθαίνει... Εμείς ανήκουμε σ' αυτήν τη γη. Τη φροντίζουμε και ύστερα την παραδίδουμε στις επόμενες γενεές».

Η Νεοζηλανδή πολιτικός της δεκαετίας του 90' επισκέφθηκε μαζί με άλλους συναδέλφους της οικονομολόγους που βρέθηκαν στη χώρα για ένα οικονομικό forum, που διοργάνωσε η πρώην βουλευτής Επικρατειας του ΠΑΣΟΚ Έλενα Παναρίτη, τους κ. Στουρνάρα και Χατζηδάκη. Και όπως ήταν αναμενόμενο η συζήτηση στράφηκε κυρίως στο πως κατάφερε η Νέα Ζηλανδία, μέσα σε μια δεκαετία, από μια φτωχή αγροτική χώρα να βρεθεί στις πρώτες θέσεις των αναπτυσσόμενων χωρών του ΟΑΣΑ με έναν από τους υψηλότερους δείκτες κοινωνικής πρόνοιας.

Όπως ανέφερε η ίδια η μεταρρύθμιση πρέπει να είναι περιεκτική και όχι αποσπασματική και πρωτίστως για τη μείωση και εξάλειψη του δημοσιονομικού χρέους θα πρέπει να αλλάξει και η πολιτική των τραπεζών. Ταυτόχρονα ενημέρωσε τον υπουργό Οικονομικών και για το μοντέλο διαφάνειας και λογοδοσίας που εφάρμοσε, σύμφωνα με  το οποίο ο κρατικός προϋπολογισμός έγινε κτήμα κάθε πολίτη. Κάθε Νεοζηλανδός από το 1993 και μετά γνωρίζει ακριβώς που και πως κατανέμονται οι δαπάνες και τα έσοδα του κράτους του.

Σχετικά με το φορολογικό σύστημα τόνισε πως θα πρέπει να σχεδιαστεί σε μια ευρεία βάση με χαμηλό ρυθμό και να επιβληθεί χωρίς φόβο αλλά ούτε και με... πάθος.

Όπως εξήγησε στους κ. Στουρνάρα και Χατζηδάκη για να προχωρήσουν οι ιδιωτικοποιήσεις θα πρέπει να προηγηθεί μεταρρύθμιση του ρυθμιστικού πλαισίου, των κανόνων και των δομών, καθώς στόχος είναι να εξασφαλίσουν ένα ανταγωνιστικό κλίμα και θέσεις εργασίας. Θα πρέπει, δε να υλοποιηθούν σύμφωνα με τις βέλτιστες πρακτικές των επιχειρήσεων στις οποίες δεν έχουν καμία θέση οι πολιτικές παρεμβάσεις.

Η Ruth Richardson, το στέλεχος της Παγκόσμιας Τράπεζας Gary Reid και η Έλενα Παναρίτη σημείωσαν πως οι χώρες που ίδρυσαν ανεξάρτητες ρυθμιστικές αρχές πριν από την ιδιωτικοποίηση είδαν αυξημένες επενδύσεις σε σχέση με τις υπόλοιπες. Στη διεθνή πρακτική, οι επενδυτές είναι διατεθειμένοι να πληρώσουν περισσότερα σε χώρες που έχουν ρυθμιστική αρχή πριν από την ιδιωτικοποίηση, ενώ απαιτούν ένα risk premium προκειμένου να επενδύσουν σε χώρες όπου παραμένουν ασαφείς οι ρυθμιστικοί κανόνες της αγοράς.

«Το ζήτημα δεν είναι ένα κρατικό μονοπώλιο να δώσει τη θέση του σε ένα ιδιωτικό μονοπώλιο» είπε η Νεοζηλανδή πολιτικός.

Παραμένει ζητούμενο αν οι δύο Έλληνες υπουργοί άκουσαν τα αγγλικά της Ruth Richardson σαν κινέζικα.
Ένα είναι το βέβαιο. Μέσα στο πρώτο τρίμηνο του 2013 θα πρέπει να προχωρήσουν οι αποκρατικοποιήσεις των: ΟΔΙΕ, ΕΛΤΑ, ΕΛΒΟ, ΕΥΑΘ, ΛΑΡΚΟ και ΕΑΣ, η σύναψη συμβάσεων παραχώρησης της Εγνατίας Οδού, των Μικρών λιμένων και μαρινών και των Περιφερειακών αεροδρομίων. Επίσης, θα πρέπει να ξεκινήσει η αξιοποίηση μιας νέας ομάδας 40 ακινήτων που θα μεταφερθούν άμεσα στο ΤΑΙΠΕΔ.

Σε αυτό το «βαρύ» φορτίο προστίθονται και 8 αποκρατικοποιήσεις που ήδη υλοποιούνται: ΟΠΑΠ, ΔΕΠΑ/ΔΕΣΦΑ, Κρατικά Λαχεία, Κασσιόπη (Κέρκυρα), Άφαντος (Ρόδος), IBC (Αττική) και  τα 6.300 στρέμματα στο Ελληνικό(Αττική).

Το «φιλέτο» του Ελληνικού, πάντως, τρεις φορές το Μονακό, όπως ανέφερε σε ραδιοφωνική του συνέντευξη ο πρόεδρος και διευθύνων σύμβουλος της "Ελληνικό Α.Ε", Σπύρος Πολλάλης  "πωλείται" όπως ακριβώς είναι, δίνοντας τη δυνατότητα στον "αγοραστή" να το κάνει ότι θέλει.

Παρ' ότι ειναι έτοιμη η οικονομοτεχνική μελέτη του κ. Πολλάλη για την αξιοποίησή του πριν αναζητηθεί επενδυτής, το <strong>ΤΑΙΠΕΔ</strong> προχώρησε στο διαγωνισμό για την πώλησή του έναντι 300 εκατομμυρίων.

Το ότι δεν υπάρχει σαφές πλαίσιο για τους τίτλους ακινήτων, δεν έχει ολοκληρωθεί το πλάνο των ρυθμιστικών κανόνων, προφανώς και δεν δικαιολογεί καθυστερήσεις.

Εξάλλου τα χρονοδιαγράμματα είναι ασφυκτικά και η ρήση των Μαορί «Η γη είναι μια μάνα που ποτέ δεν πεθαίνει» επιστρέφει σήμερα μαζί με τη Ruth Richardson, στην πατρίδα της, τη Νέα Ζηλανδία.

<b>(Πηγή: <a href="http://newpost.gr/post/189210/enimerosi-stoyrnara-gia-to-neozilandiko-montelo-apokratikopoiiseon/" target="_blank">http://newpost.gr/post/189210/<wbr />enimerosi-stoyrnara-gia-to-<wbr />neozilandiko-montelo-<wbr />apokratikopoiiseon/</a>) </b>